ลุ้น PYLON โชว์ผลงาน Q4 พลิกกำไร เดินหน้าก่อสร้าง – รับรู้งานใหม่ต่อเนื่อง
“ฟินันเซีย” มอง PYLON พลิกมีกำไรไตรมาส 4 จากรายได้-มาร์จิ้น หนุน หลังกลับมาก่อสร้างได้ตามปกติ รวมถึงเดินหน้ารับรู้งานใหม่ต่อเนื่อง สะท้อนอัตราการใช้งานเครื่องจักร
11 พ.ย. 2564

บริษัทหลักทรัพย์ฟินันเซีย ไซรัส จำกัด (มหาชน) ระบุในบทิวเคราะห์ (11 พ.ย.2564) โดยประเมินบริษัท ไพลอน จำกัด (มหาชน) หรือ PYLON ว่า งานในมือ ณ สิ้นไตรมาส 3/2564 คาดที่ 1 พันล้านบาท หลักๆกว่า 40% เป็นงานโครงการรถไฟความเร็วสูงเชื่อม 3 สนามบิน มูลค่า 400 ล้านบาท ซึ่งเดิมคาดเริ่มงานในต้นเดือนพ.ย. อย่างไรก็ดี จากการที่ทางฝ่ายวิจัยสอบถามทางบริษัทฯ พบว่าโครงการดังกล่าวเกิดความล่าช้าของการเซ็นสัญญาผู้รับเหมาหลัก ส่งผลให้กรอบการเริ่มงานจะเลื่อนเป็นในไตรมาส 1/2565
ทั้งนี้แม้มีปัจจัยลบจากประเด็นดังกล่าว แต่ทางฝ่ายวิจัยยังคงมองว่าผลประกอบการจะผ่านจุดต่ำสุดในไตรมาส 3/2564 แล้ว ก่อนจะฟื้นตัวและพลิกเป็นกำไรในไตรมาส 4/2564 จากทั้งรายได้และมาร์จิ้น หลังกลับมาก่อสร้างได้ตามปกติ รวมถึงเดินหน้ารับรู้งานใหม่ต่อเนื่อง สะท้อนอัตราการใช้งานเครื่องจักรในเดือนต.ค.สูงขึ้นเป็น 14 – 15 ชุด เทียบกับงวด 9 เดือนแรกของปี 2561 ที่เฉลี่ย 10 – 12 ชุด จากจำนวนเครื่องจักรที่มีทั้งหมด 25 ชุด
อย่างไรก็ดีทางฝ่ายวิจัยคงประมาณการกำไรปกติปี 2564 ที่ 43 ล้านบาท ลดลง 76% จากงวดเดียวกันของปีก่อน โดยจากงวด 9 เดือนแรกของปี 2564 คิดเป็น 70% ของทั้งปี ขณะที่ปี 2565 คงคาดที่ 142 ล้านบาท เพิ่มขึ้น 277% จากงวดเดียวกันของปีก่อน ท่ามกลางการเร่งผลักดันโครงการโครงสร้างพื้นฐานของภาครัฐ บวกกับความเชื่อมั่นการลงทุนภาคเอกชนที่ฟื้นตัว
โดยทางฝ่ายวิจัยคงราคาเหมาะสมปี 2565 ที่ 4.70 บาท (อิงค่า PBV ที่ 3.10 เท่า) อย่างไรก็ดีราคาหุ้นมี Upside ต่ำกว่า 10% จึงคงคำแนะนำ “ถือ” โดย Key Catalyst คือความคืบหน้าของประมูลรถไฟฟ้าสายสีม่วงใต้, สายสีส้ม, ทางยกระดับ ส่วน Key Risk คือปัญหาขาดแคลนแรงงาน และงานรถไฟความเร็วสูง 3 สนามบินล่าช้าอีก
 
 